Αθήνα 31. 5. 2022

**ΔΕΛΤΙΟ ΤΥΠΟΥ**

﻿

Οι σχέσεις ασθενών και γιατρών κατά τη διάρκεια της πανδημίας, η βία κατά των ιατρών φαινόμενο που εντείνεται το τελευταίο διάστημα, αλλά και ο κώδικας ιατρικής δεοντολογίας τέθηκαν στο τραπέζι των συζητήσεων κατά τη διάρκεια της ετήσιας συνάντησης του Ευρωπαϊκού Συμβουλίου Ιατρικών Συλλόγων (Conseil Européen des Ordres des Médecins (**CEOM** )), η οποία διοργανώθηκε στην Ελλάδα μετά από 15 χρόνια.

Η συνεδρίαση της ολομέλειας του **CEOM** πραγματοποιήθηκε στη Θεσσαλονίκη το περασμένο Σαββατοκύριακο με την αρωγή του Ιατρικού Συλλόγου της πόλης.

Κατά τη διάρκεια της συνάντησης τέθηκαν ζητήματα κρίσιμης σημασίας ιδιαίτερα τώρα που τα συστήματα Υγείας της Ευρώπης ανασυγκροτούνται μετά τα δύο χρόνια της πανδημίας του covid – 19.

Η ορθή ιατρική πρακτική, αλλά και ο κώδικας ιατρικής δεοντολογίας που θα πρέπει να τηρείται απαρέγκλιτα, αποτέλεσαν τα βασικά ζητήματα που έθεσε ο Πρόεδρος του **Πανελλήνιου Ιατρικού Συλλόγου (ΠΙΣ)** κ. **Αθανάσιος** **Εξαδάκτυλος**, ενώ ανέλυσε το πλαίσιο για την καλύτερη συνεργασία ιατρών ασθενών σε μία περίοδο όπου σοβαρά προβλήματα υγείας έχουν μεταχρονολογηθεί ακριβώς εξαιτίας της πανδημίας.

Αίσθηση προκάλεσε έρευνα που παρουσιάσθηκε για πρώτη φορά και έγινε από τον Καθηγητή Χειρουργικής-Αγγειοχειρουργικής της Ιατρικής Σχολής του Αριστοτελείου Πανεπιστημίου Θεσσαλονίκης κ. **Θωμά Γερασιμίδη**, σχετικά με τα αίτια θανάτου του Μεγάλου Αλεξάνδρου. Οι ξένοι προσκεκλημένοι της χώρας μας έδειξαν ιδιαίτερο ενδιαφέρον για τα αποτελέσματα της έρευνας, αφού μέχρι σήμερα δεν είχε αποσαφηνισθεί πώς πέθανε ο Έλληνας στρατηλάτης.

Στη συνεδρίαση της ολομέλειας του **CEOM** παραβρέθηκαν εκτός των άλλων ο Δήμαρχος Θεσσαλονίκης **κ. Κωνσταντίνος Ζέρβας και η Αντιπεριφερειάρχης Υγείας της Κεντρικής Μακεδονίας κ. Μελίνα Δερμετζοπούλου. Στην ολομέλεια απηύθυναν χαιρετισμούς** η υφυπουργός Υγείας **κ. Ζωή Ράπτη και** ο Περιφερειάρχης Αττικής και Πρόεδρος του Ιατρικού Συλλόγου Αθηνών **κ. Γιώργος Πατούλης**.

Την Ελλάδα εκπροσώπησαν ο αντιπρόεδρος της CEOM κ. **Κωνσταντίνος Κουτσόπουλος** και ο Πρόεδρος του Ιατρικού Συλλόγου Θεσσαλονίκης κ. **Νικόλαος Νίτσας.**

Στη συνεδρίαση της ολομέλειας συμμετείχαν ο Αντιπρόεδρος της UEMS (Ευρωπαϊκή Ένωση Ειδικευμένων Ιατρών) κ. **Ανδρέας Παπανδρούδης**, εκ μέρους της CPME (Μόνιμη Επιτροπή των Ευρωπαίων Ιατρών) η Αντιπρόεδρος κ. **Μαρίλυ Πασακιώτου**, ο κ. **Κ. Κουμάκης**, Αντιπρόεδρος της AEMH (Ευρωπαϊκή Ένωση Νοσοκομειακών Ιατρών), καθώς και από τον Παγκόσμιο Ιατρικό Σύλλογο (WMA) ο Γεν. Γραμματέας, **Dr.** **Otmar Kloiber** και από την Ευρωπαϊκή Ομοσπονδία Έμμισθων Ιατρών (FEMS), o Πρόεδρος **Dr João De Deus**.

***Από το Γραφείο Τύπου του Π.Ι.Σ.***